Sklep I Up 618/2007
Datum: 2007-10-04T02:00:00.000+02:00
ecli: ECLI:SI:VSRS:2007:I.UP.618.2007
opravilna_stevilka_ii_stopnje: Sklep UPRS U 986/2007
sodisce: Vrhovno sodišče
oddelek: Upravni oddelek
podrocje: UPRAVNI SPOR
institut: pritožba zoper sklep vrhovnega sodišča - nedovoljena pritožba

## Jedro

Pritožba je kot redno pravno sredstvo dovoljena le v primerih in ob pogojih, določenih v 73. členu ZUS-1. Ker iz navedenih zakonskih določb ne izhaja, da bi bila dovoljena tudi zoper odločitve Vrhovnega sodišča RS, jo je sodišče prve stopnje pravilno in utemeljeno zavrglo na podlagi določbe 343. člena ZPP, ki se glede na določbo 1. odstavka 22. člena ZUS-1 primerno uporablja za vprašanja postopka, ki niso urejena v ZUS-1.

## Izrek

Pritožba se zavrne in se potrdi izpodbijani sklep.

## Obrazložitev

Sodišče prve stopnje je z izpodbijanim sklepom na podlagi določbe 343. člena ZPP v zvezi s 1. odstavkom 22. člena ZUS-1 kot nedovoljeno zavrglo tožnikovo pritožbo proti sklepu Vrhovnega sodišča Republike Slovenije z dne 9.8.2007. Z njim je bila zavržena tožnikova revizija proti sodbi Upravnega sodišča Republike Slovenije v Ljubljani, št. U 986/2007-5 z dne 20.6.2007. Svojo odločitev je utemeljilo z vsebino določbe 73. člena ZUS-1, po kateri je pritožba dovoljena le zoper sodbo, ki jo izda upravno sodišče. Iz navedenega a contrario izhaja, da pritožba zoper odločitve Vrhovnega sodišča Republike Slovenije ni mogoča. Tožnik vlaga pritožbo, v kateri med drugim navaja, da naj bi bil upravičen do brezplačne pravne pomoči za vložitev pravnega sredstva (revizije) proti sodbi Višjega sodišča v Ljubljani z dne 28.3.2007, s katero je bila zavrnjena njegova pritožba proti sodbi Okrožnega sodišča v Novem mestu, s katero je bil zavrnjen njegov zahtevek za priznanje nujnega deleža po pokojnem očetu in zahtevek, da Š.Š. izplača 12.000 SIT. Navaja, da naj bi bil do nujnega deleža upravičen. Smiselno uveljavlja razveljavitev izpodbijanega sklepa.

Pritožba ni utemeljena.

Odločitev sodišča prve stopnje, ki je z izpodbijanim sklepom zavrglo tožnikovo pritožbo proti sklepu Vrhovnega sodišča RS z dne 9.8.2007 je pravilna in zakonita. Pritožba je kot redno pravno sredstvo dovoljena le v primerih in ob pogojih, določenih v 73. členu ZUS-1. Ker iz navedenih zakonskih določb ne izhaja, da bi bila dovoljena tudi zoper odločitve Vrhovnega sodišča RS, jo je sodišče prve stopnje pravilno in utemeljeno zavrglo na podlagi določbe 343. člena ZPP, ki se glede na določbo 1. odstavka 22. člena ZUS-1 primerno uporablja za vprašanja postopka, ki niso urejena v ZUS-1. Po navedeni zakonski določbi pa se nedovoljena pritožba s sklepom zavrže. Glede na navedeno v pritožbi uveljavljani ugovori, s katerimi tožnik po vsebini izpodbija nepriznanje pravice do brezplačne pravne pomoči, ne pa razlogov, na katerih temelji odločitev sodišča prve stopnje o zavrženju nedovoljene pritožbe, na drugačno odločitev nimajo vpliva.

Glede na navedeno je pritožbeno sodišče neutemeljeno pritožbo zavrnilo na podlagi določbe 76. člena v zvezi z 2. odstavkom 82. člena ZUS-1 ter potrdilo izpodbijani sklep sodišča prve stopnje.